חטיבת האש 282

סמלי החטיבה

צבעי תג היחידה של האגד הם אדום ושחור, כצבעי חיל התותחנים. בעבר כלל התג רק איור של תותח מתנייע, פגז ועלי זית. ב-2009 נוספו לו אלמנטים נוספים, לרבות ייצוג ליחידת מיתר ורקטה לייצוג המנתץ, כדי לתת ביטוי גם ליתר יחידות האגד. כחלק מארגון האגד כחטיבת אש, בשנת 2017 נקבע סמל חדש אשר נועד לבטא עקרונות כלליים הנוגעים לכלל יחידות החטיבה: החתירה לפגיעה באויב, לדיוק ולסגירת מעגלי אש.

גדוד הרעם

גדוד 334, "הרעם", הוקם במרץ 1949 והתבסס על סוללה מגדוד 181 שלחם במלחמת העצמאות. הגדוד היה גדוד הסיוע של חטיבת גולני והפעיל מרגמות כבדות, השתתף בקרב תל מוטילה, בפעולות התגמול בהם מבצע הר געש (פעולת הסבחה) ב-1955 ובמלחמה על המים. ב-1967 הוסב לגדוד מרגמות 120 מ"מ ובמלחמת ששת הימים סייע לחטיבת גולני ולחטיבה 8 בכיבוש רמת הגולן והחרמון. במלחמת ההתשה לחם הגדוד בגזרת תעלת סואץ. הגדוד הוסב לתותחים 130 מ"מ ומכמ"תים 160 מ"מ ומשנת 1970 השתייך לעוצבת הרעם אגד פיקודי של פיקוד הצפון. ב-1973 קלט הגדוד את תותחי ה-M-110 "רומח", הגדוד עבר לגזרת גבול סוריה ולבנון וצורף לעוצבת גולן ב-1980. הגדוד לחם במבצע ליטני ובמלחמת לבנון הראשונה, בין השאר הפעיל הגדוד כינון ישיר נגד מבנים כשאת הקנה מחליף לקליבר 210 מ"מ "קרדום". במהלך הלחימה בדרום לבנון החזיק הגדוד סוללה במוצב טוליפ ולעיתים סוללה במוצב שרייפה. הגדוד השתתף במבצע דין וחשבון ובמבצע ענבי זעם. ב-1995 התאחד הגדוד עם גדוד 484 שקלט את מערכת המנתץ. במלחמת לבנון השנייה ביצע הגדוד את הירי המבצעי הראשון של רקטות מנתץ כשלחם במסגרת עוצבת הרעם. ב-2015 קלט הגדוד את רקטות הרומח המדויקות. ב-2017 קלט את רקטות רעם איתן, דגם משופר של הרמ"מ.
בין מפקדי הגדוד: אלי לנדאו (1949 - 1951), משה אבידר (1951 - 1952), ישראל בן אמיתי (1952 - 1953), זוסיה עינון אוקוליסט (1953 - 1955), צבי גרינוולד (1955 - 1957 מלחמת סיני), צבי אלאור (1957 - 1958), צבי אילון (1958 - 1961), צבי ברזל (1961 - 1962, מבצע סנונית), צבי פרוק (1962 - 1963), דוד ירקוני (1963 - 1964), מרדכי מירון (1964 - 1966), אלי עשת (1966 - 1968, מלחמת ששת הימים), עמוס ברעם (1968 - 1969), אברהם בר דוד (1969 - 1971), ברוך קורות (1971 - 1972), אריה שחם (1972 - 1973, מלחמת יום הכיפורים), אהרון זוהר (1973 - 1974), גדעון עציון (1974 - 1975), אהוד אברמסון (1975 - 1976), שמואל רשף (1976 - 1978), יוסי דגן (1978 - 1980), יוסי גורל (1981 - 1982), ישראל לבל (1982, מלחמת לבנון הראשונה), עיבל גלעדי (1982 - 1984), ראובן בנקלר (1984 - 1985), יהודה סימן טוב (1985 - 1986), צבי פוגל (1986 - 1988), חיים ספיר (סטיקלרו) (1988 - 1990), רומן ארנון (1990 - 1992), ערן כץ (1992 - 1994), יוסי חדד לוי (1994 - 1996), גל לופט (1996 - 1998), יוני גדז' (1998 - 1999), איתן ארד (1999 - 2001), אלון קלוס (2001 - 2003), איציק שחר (2003 - 2005), יורם כנפו (2005 - 2007, מלחמת לבנון השנייה), חן אלמוג (2007 - 2009), דב כהן (2009 - 2011), לירן יגר, נרקיס מנחם, דודי גטניו, עידן קרפל (2016 - 2018), אור לוי.

גדוד שפיפון

גדוד 404, "שפיפון", הוקם בחזית הצפון במלחמת העצמאות, כ"גדוד 4 שדה", מפקד הגדוד הראשון היה שמואל גודר. תחילה הפעיל הגדוד תותחי נפוליאונצ'יק ולאחר מכן תותחי קרופ 75 מ"מ. הגדוד סיפק סיוע ארטילרי בקרב על חיפה, במבצע דקל, בקרב על לוביה, קרב משמר הירדן וקרב עתלית. לאחר המלחמה קיבל הגדוד את השם "גונדת שדה 404" ובהמשך ""גדוד תותחי שדה 404".
במלחמת סיני הפעיל הגדוד תותחי 25 ליטראות ולחם יחד עם חטיבה 202 בסיני. לאחר המלחמה קלט הגדוד תומ"תי M7 פריסט, הוא השתתף במבצע חרגול ב-1960 ובמבצע סנונית ב-1962.
במלחמת ששת הימים הפעיל הגדוד תותחי M7 פריסט וסיפק סיוע לחטיבה 8 שלחמה בגזרת סיני, כשהוא בפיקודו של הסמג"ד קרלו שגב שנהרג במלחמה ולאחר מכן של אריה מזרחי שהיה הקס"מ.
במלחמת ההתשה עבר הגדוד הסבה לתותחי M-50, על בסיס שלדת טנקי שרמן ותותחי 155 מ"מ. ב-1970 עבר מרבית הכוח הסדיר של הגדוד לגדוד 55 שהוקם והפעיל תותחי M-110, הגדוד נותר עם פלוגת מפקדה וסוללת מילואים. בהמשך קלט הגדוד מחדש חיילים סדירים, ביצע אימון הקמה וחזר לתפוס קו בגזרה הדרומית של המיתלה.
במלחמת יום הכיפורים הפעיל הגדוד תותחי M-50, כמו כן הפעיל הגדוד סוללת תותחי "נברון" שישבה במעוז בודפשט וסוללה נברון במעוז אורקל ("טמפו"). הגדוד לחם בחזית המצרית, הוא השתייך אורגנית לאגד ארטילרי 209 אך במהלך המלחמה הוכפף לאגד ארטילרי 215. לאחר המלחמה השתתף הגדוד בקרבות ההתשה מול המצרים. באפריל 1974 החל הגדוד בהסבה לתומ"תי M-109.
הגדוד קיבל את השם שפיפון מאחר שדילג בין בסיסים רבים בחצי האי סיני. המחנה האחרון בסיני היה המחנה ב"מתמתני", וממנו עלה הגדוד להשתתף במלחמת שלום הגליל.
במלחמת שלום הגליל התחיל הגדוד בצומת וואסט שברמת הגולן, משם הגיע לעמדות בהר דב, ומשם נכנס פנימה עד לרשיא שבסמוך לאגם קרעון. ב-9 ביוני סייע הגדוד לסיירת מטכ"ל במהלך הקרב על המיוערת. לאחר מכן עבר הגדוד לגזרה המערבית והשתתף במצור על ביירות, תוך השתתפות בלחימה שהייתה במהלך הכניסה לביירות עצמה. בשנת 1985 יצא הגדוד מלבנון, והועבר מאגד 209 לעוצבת גולן, ולמחנה הקבע שנבנה עבורו במעלה גמלא שברמה, בסמוך לגמלא ונקרא "מחנה שגב" על שם רס"ן קרלו שגב.
הגדוד היה הראשון לקלוט את מערכת הניווט האינרציאלי "גברילי" בתחילת שנות התשעים, היה גדוד תותחי ה"דוהר" הראשון, ובו בוצעו ניסויי הדוהר. לאחר גיבוש התורה בגדוד, הוחלט על הסבת התומ"תים לדוהרים בשאר היחידות.
בשנת 2003 פורק הגדוד והפך לגדוד מילואים.
בין מפקדי הגדוד: שמואל גודר (1948 - 1949), יחזקאל גור (1949 - 1950), שאול פינצי (1950 - 1951), יעקב אשל (1951 - 1952), יצחק ברק (1952 - 1953), שמואל גורדון (1953 - 1954), אליעזר דינאי (1954 - 1955), ברוך ברוכין (1955 - 1959), יצחק יכין (1959 - 1960), צבי נשר (1961 - 1962), חיים ירקוני (1962 - 1963), אריה לוי (1963 - 1964), יהושע בהר (1964 - 1965), צבי שפיר (מלחמת ששת הימים), משה לוי, עודד בונה (1970–1971), מרדכי ויזל (1972- 1973), שמואל מאיר (1973 - 1974 כולל במלחמת יום הכיפורים), עודד טירה (1974 - 1976), יעקב רשף (1976 - 1977), גדעון קישר (1977 - 1978), פיני דורון (1978 - 1979), יוסי גורל (1979 - 1980), צחי גנור (ונגר) (1981 - 1982), מוטי טל (1982 - 1984), יעקב זיגדון (1984 - 1985), מאיר מרציאנו (1985 - 1986), דני כסיף (1986-1987),שלומי פלקס (1987-1988) אשל פשטי (1988 - 1989), שמיל פלג (1989 - 1991), אלי כהן (1991 - 1993), גל לופט (1993 - 1995), בני מר (1995 - 1997), שיין כהן (1997 - 1999), שלומי פייער (1999 - 2001 כולל במהלך היציאה מלבנון), ליאור רוזנטל (2001 - 2003 כולל במבצע חומת-מגן) ומפקדו הסדיר האחרון היה אבי מנו.

גדוד נמר

גדוד 405, "נמר", הוקם במרץ 1969 כתוצאה מצרכי מלחמת ההתשה. הגדוד התבסס על תותחי שלל נגררים, ולקראת המלחמה הוסב לתומ"תי M-109. במלחמת יום הכיפורים לחם הגדוד בגזרת רמת הגולן ואיבד במלחמה 21 מלוחמיו (המונצחים באנדרטת גדוד 405). בתום המלחמה קיבל בסיס הגדוד את השם "יואב" לזכרם של שניים מנופליו אבי דיטשי ויואל פורת.
בין מפקדי הגדוד: מיכאל (מונדי) כרמלי (1969 - 1970), אלי דורון (1970 - 1972), אריה בקנשטיין (1972 - 1973), אריה מזרחי (1973 - 1974, מלחמת יום הכיפורים), מיכה וידבסקי (1974 - 1976), משה הראל (1976 - 1977), איציק זהבי (1977 - 1978), יחיעם שרון (1978 - 1980), משה רונן ( 1981-1980), חזי נגר (1981 - 1982, מלחמת לבנון הראשונה), שמואל אהרון (1982 - 1983), רובי רוקני (1983), יהושע דורפמן (1983 - 1985), אשל פשטי (1985 - 1986), אריק זר (1986 - 1988), אשר שגב (1988 - 1989), דגן עטר (1989 - 1991), אילן אפרת (1991 - 1993), עופר שריג (1993 - 1995 מבצע דין וחשבון), רובי שטיר (1995 - 1997), יורם לב-רן (1997 - 1999), אמנון מאיר (1999 - 2001), אייל רוזן (2001 - 2003), ראובן גורשטיין (2003 - 2005), ארז ברגמן (2005- 2007), רמי אבודרהם (2007 - 2009), אלי שרון, גיא מרקיזנו, מקסים לוי (מבצע צוק איתן), נמרוד ציבולסקי, יותם בורשטיין (2016 - 2018), אביב נוף (2018-היום).

גדוד קרן

גדוד 411, "קרן", הוקם מיד לאחר מלחמת יום הכיפורים וקרוי על שמו של בני קרן, קצין תותחנים שנהרג בינואר 1973. הגדוד נטל חלק במבצע ליטני בו סייע לכוחות חטיבת הצנחנים, חטיבת ביסלמ"ח וחטיבת בה"ד 1. במלחמת לבנון הראשונה סייע הגדוד לעוצבת יש"י ובהמשך לאוגדה 96.
בין מפקדי הגדוד: דוד אורון (1973 - 1975 המג"ד הראשון), אורי מאור (1975 - 1976), יצחק גזית (1976 - 1978 מבצע ליטני), שמואל גולן (1978 - 1979), אליעזר המלי (1979 - 1981), יורם רביב (1981 - 1982 מלחמת לבנון הראשונה), הרצל גדז' (1982 - 1984), שרי שאנן (1984 - 1986), מיכאל שטיגליץ (1986 - 1987 לימים נספח צה"ל הראשון ברוסיה), אמיר נוימן (1987 - 1988), שולי לוי (1988 - 1990), דורון סלומון (שלו) (1990 - 1992), יחיאל קופרשטיין (1992 - 1994 מבצע דין וחשבון), דוד סויסה (1994 - 1996 מבצע ענבי זעם), עופר דביר (1996 - 1998), רונן אפק (1998 - 2000), שי מלכא (2000 - 2002), שרון סספורטס (2002 -2004), רם קדרון (2008 - 2010), עומר שרון, אייל אמבון, עמית גיא (2014–2016), אפי מזרחי (2016 - 2018), עידן ברנשטיין (2018 - היום)

גדוד עיטם

גדוד 611, "עיטם", הוקם ב-2014 וכולל יחידות איכון ומטאורולוגיה. הגדוד מפעיל את מכ"ם ר"ז ומערכת "טייפון" לאספקת נתונים מטאורולוגיים. בעבר הפעיל הגדוד את מערכת מגן רוח. 
הגדוד כולל שתי פלגות מטארולוגיה (צפונית ודרומית), ו-3 צוותי ר"ז המתפעלים את מכמ"י הר"ז.
מפקדי הגדוד: יגאל קצב, איתי גוטרמן, תומר ז'ורנו (2016-2018), אסף רחמים (יולי 2018-).